Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 08.12.2021

**Αρ. Πρωτ.: 1665**

ΠΡΟΣ: κ. Κ. Μητσοτάκη, Πρωθυπουργό της χώρας

**ΚΟΙΝ: «Πίνακας Αποδεκτών»**

ΘΕΜΑ: «Ανοιχτή επιστολή στον Πρωθυπουργό της χώρας: Μην δημιουργείτε μεγαλύτερη ανασφάλεια αβεβαιότητα και κίνδυνο στους ανασφάλιστους**»**

**Κύριε Πρωθυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) η οποία όπως γνωρίζετε αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, με χρόνιες παθήσεις και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρόνιες παθήσεις**, με το παρόν θα ήθελε να θέσει υπόψη σας το υγειονομικό αδιέξοδο, στο οποίο βρίσκονται πλέον οι ανασφάλιστοι συμπολίτες μας, άτομα με αναπηρίες και χρόνιες παθήσεις.**

Ανέκαθεν οι άποροι, πλέον ανασφάλιστοι, εξαρτώνται από την οικονομική ή όχι ευμάρεια του Υπουργείου Υγείας, για το αν θα έχουν τη δυνατότητα να επιβιώσουν ή όχι, στη χώρα μας.

Από το 2016, οι ανασφάλιστοι συμπολίτες μας, είχαν τη δυνατότητα να συνταγογραφούν και σε ιδιώτες ιατρούς τα φάρμακά τους, εκτελώντας τη συνταγή στα ιδιωτικά φαρμακεία, ενώ η συνταγογράφηση για τα αναλώσιμα ιατροτεχνολογικά υλικά, πραγματοποιούνταν αποκλειστικά από τα νοσοκομεία, στα οποία θα γινόταν υποχρεωτικά και η εκτέλεση της συνταγής. Στην περίπτωση που το φαρμακείο του εκάστοτε Νοσοκομείου δεν διέθετε τα αναλώσιμα, οι ανασφάλιστοι έμεναν π.χ. χωρίς το ενέσιμο φάρμακό τους, έως ότου το φαρμακείο του Νοσοκομείου προμηθευόταν σύριγγες ή βελόνες ώστε να διαθέσει και στους ανασφάλιστους.

Ακόμη ένα τραγικό παράδειγμα είναι οι ακρωτηριασμένοι ανασφάλιστοι συμπολίτες μας, οι οποίοι, μπορούν να προμηθευτούν προσθετικά μέλη, ώστε να ενταχθούν ξανά στην κοινωνία και να διεκδικήσουν εργασία, μόνο από τα φαρμακεία των νοσοκομείων, τα οποία δεν διαθέτουν τέτοια υλικά, οπότε οι άνθρωποι αυτοί μένουν καθηλωμένοι χρόνια, ανήμποροι να υποστηριχθούν και χωρίς κανένας κρατικός λειτουργός να αντιλαμβάνεται τις πραγματικές τους ανάγκες.

Η πανδημία COVID 19, ισοπέδωσε οικονομικά το υγειονομικό σύστημα αλλά και τους ασφαλισμένους πολίτες, oι οποίοι, με φόβο για τη ζωή τους, στρέφονταν στους ιδιώτες ιατρούς ή θεραπευτήρια, αποφεύγοντας τις Δημόσιες Δομές, διότι ενώ τα ΜΜΕ αλλά και κάθε επιστήμονας μιλά από το Μάρτιο του 2020 έως και σήμερα, Δεκέμβριο του 2021, για «απολύμανση», οι περισσότεροι πολίτες, που λόγω άλλων θεμάτων υγείας νοσηλεύονταν σε Δημόσια Νοσοκομεία, έφευγαν και φεύγουν ξαφνικά από τη ζωή, εξαιτίας νόσησης από COVID 19.

**Σήμερα, που η πανδημία εξακολουθεί να μεταδίδεται μεταξύ των συμπολιτών μας ανεξέλεγκτα, το Υπουργείο Υγείας βάζει «ταφόπλακα» στους ανασφάλιστους με το άρθρο 38 του Ν.4865/2021 (ΦΕΚ Α΄ 238), το οποίο οδηγεί τους ανασφάλιστους πολίτες, άτομα με αναπηρίες και χρόνιες παθήσεις, να συνωστίζονται στα εξωτερικά ιατρεία των Δημόσιων Υγειονομικών Δομών ώστε να συνταγογραφήσουν τα φάρμακά τους που χρειάζονται για να επιβιώσουν**, καθώς τα αποδεκατισμένα πολυϊατρεία και Κέντρα Υγείας δεν διαθέτουν ούτε το απαραίτητο προσωπικό αλλά ούτε και τις αναγκαίες ιατρικές ειδικότητες.

Οι δε νεφροπαθείς που κάνουν αιμοκάθαρση, λόγω COVID 19 σε ιδιωτικές δομές, θα αναγκαστούν (θαρρείς και ο COVID 19 εξαλείφθηκε) να περιφέρονται «σαν άδικες κατάρες» στις εφημερίες των δημόσιων νοσοκομείων.

Με αυτό τον τρόπο, το ίδιο το Υπουργείο Υγείας καταπατά το δικαίωμα της ισότιμης πρόσβασης των πολιτών στη λήψη ιατρικών υπηρεσιών τόσο από ιατρούς του δημοσίου όσο και από ιδιώτες ιατρούς, που αποτελεί θεμελιώδη αρχή, όπως αντίστοιχα είναι και η ισοτιμία της ιατρικής υπογραφής μεταξύ ιδιωτών και ιατρών του δημοσίου.

**Το άρθρο 38 του Ν.4865/2021 είναι βέβαιο πως θα αυξήσει τη νοσηρότητα του COVID 19, τις επιπλοκές, ακόμη και τους θανάτους ανασφάλιστων, πολιτών με αναπηρίες και χρόνιες παθήσεις, οι οποίοι δεν θα έχουν πρόσβαση στα αναγκαία φάρμακά τους, αφού η συνταγογράφηση σε Δημόσιες Δομές είναι πλέον μονόδρομος.**

Όσο για τους ανασφάλιστους που χρειάζονται πέρα από φάρμακα και αναλώσιμα υγειονομικά υλικά, οδηγούνται σε απόλυτο αδιέξοδο.

**Κύριε Πρωθυπουργέ,**

**Η Ε.Σ.Α.μεΑ. απαιτεί την τροποποίηση του άρθρου 38 του του Ν.4865/2021.**

Απαιτεί την ισότιμη πρόσβαση των ανασφάλιστων συμπολιτών μας, κυρίως των χρονίως πασχόντων, όπως και πρότινος, σε ιδιωτικά θεραπευτήρια αλλά και ιδιώτες ιατρούς για τη συνταγογράφηση των φαρμάκων και του αναλώσιμου υγειονομικού υλικού τους και την εκτέλεση του συνόλου των συνταγών τους από τα ιδιωτικά φαρμακεία.

Η διαχείριση στην υγεία δεν θα επιτευχθεί με την εξόντωση του πληθυσμού των ανασφάλιστων.

Αν δεν ικανοποιηθούν τα αιτήματα μας είμαστε αποφασισμένοι να προβούμε σε μαζικές κινητοποιήσεις.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Γραφείο Υπουργού Υγείας, κ. Α. Πλεύρη
* Γραφείο Αναπλ. Υπουργού Υγείας, κ. Α. Γκάγκα
* Γραφείο Υφυπουργού Υγείας, κ. Ζ. Ράπτη
* Γραφείο Γ.Γ. Υπηρεσιών Υγείας, κ. Ι. Κωτσόπουλου
* Γραφείο Γ.Γ. Δημόσιας Υγείας, κ. Π. Πρεζεράκου
* Μέλη του Ελληνικού Κοινοβουλίου
* Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |